1Yesusat dam duada zi laba labihasu vahokedam di labe dam amomoi zi labe Aba li lefusi Gubernur Pilatus labe amu Galilea dam oddaha im lam nehasu Yesus bake vameada. Amu Galilea dam totbaho labe iho faina meedàmu ibi iho Ala bake lodamna lam ame Fihasi Ala Bake Vou Baedam Num Vàmteabu labe am ad oli aam bak tomba laba ame na fi ho vou ledume ame na lam oddume vahedam di labe Pilatus labe am meo dam gagome ame dam lam ab oddaham. Lahaha im lam Yesus bake li vameada. 2Vameadume modeha Yesusat dam laba fa ab gagoham. “Uho nehi ozohe? Ame Galilea dam lab oddaha dam lamti Galilea dam dua totbaho oddaha vab dam lamti ozom di lab oddaha dam lam bisi faina modehe bake oddahe? Uho labi vi ozodà? 3Vabà! Uho git ozo. Uho ozoho bak labe imbodi oddaha vabak. Uho faina meedam bak lam voedume fa ahu neà bak vàmadi meedam vabameam um laha elom bak. 4Neham bak laha ozomale. Um kota Yerusalem labe am bàhàgo Siloam bak num naoha bohuna labe aguti nom ilu dam adbada delapan belas beome eloho bak lam um akati vi ozoe? Uho nehi vi ozohe? Ame num aguti beoho dam delapan belas lamti labi kota Yerusalem laba azihi dam dua totbaho beoho vab dam lamti ozom di lab elodaha dam lam bisi faina modehe bake beodume elodahe? Uho labi vi ozodà? 5Vabà! Lada lam uho laha git ozo. Uho ozoho bak labe imbodi beoho vabak. Uho faina meedam bak lam voedume fa ahu neà bak vàmadi meedam vabameam um laha elom bak,” lahame ab vameadaham. 6Labi vameadume neàdi, “Damat faina meedam bak lam voedume fa ahu neà bak vàmadi meedam vabameam Alat vou faom vabamu beom bak,” laham im vahokelo Yesusat neo im totobe amomoi vi ozome dam duada laba neo ab fi koadamam. “Da nibe am utoho laba ut oo àmda so douda. Labi, ‘Am ut oo valehe?’ laham bak le aaha oo valem kai. 7Labihàmu da nibe am na vabieme vahemda laba ab gagoham. ‘Ut oo àmda so lam eho le aame leidaha vabamu ala oli buzidamehamdehena akati taho ooalem bi mode? Taho ome bitele. Bak neà bak akati ut nibe veimai mode?’ 8Lahame labi gagohemu am na vabieme vahemda nibe fa gago, ‘Aia, faode. Im ut nasi a omule. Gi labihasu ala totbaho laha faobe ozomase. Eho na debu obe niba vou sie làbome bak valiheme afoezobe fa oube vame fa vahem bak. 9Labi modi ba neo aameam oo valemeam làhà, “Neàte,” laham bak. Lahana oo valem vabameam làhà eba nehi gagole. “Ome bitele,” lahame eba labi gagomeam làhà eho le ome bitem bak,’ ” lahame Yesusat im totobe lada lam ab fi koadaham. 10Labi ba hari Sabat meida labe Yesusat ame Yahudi damat ihimo fi hasi bakamta vahi Alat vameadaha im ahamda dogoit aidam bakti im meiti meedam num laba oli dam bake ab vahokedamam. 11Labi vahokedam di labe aaha nam setan modi nisilehe nam ame num laba tau ame lab vahokedam im aidamna aa. Ame nam labe am toha abo ozuhuna vamdem bi meedamehamdi abo tahun delapan belas folehe namet moz. 12Labiham nam lam Yesusat aahemu gagome li Aho avaesdam laba duzu neàdi ab gagoham. “Om ade? Om nisilehe bak Eho oba modi om fa ab neàdeham bak.” 13Lahame Yesusat labi gagu neàdi Am anekehàt nam laba ulasi nam lam am toha fa ab vamdeham. Am toha vamdehemu Ala bake ab vou baedamam. 14Vou baedume modeha ame num deda labe Yesusat hari Sabat mei fa neàdehemu faki ame num laba nusualadaha dam laba ab gagoham. “Digat enam lam ahebu na modem neàte. Digat lamota niba li mei fa neàdedam neàte. Lahana hari Sabat abo gi azibe im digat fum di niba li a meia modi fa neàdedamule,” lahame ab vameadaham. 15Labi vameadume modeha Yesusat fa gago, “Um abo gi ahobat neàdi vagem damat moz. Ne, ame hari Sabat lam um lembu sapiti ulohona fi ho modeo, keledai fi ho modeo, valo àhàkem di uho naedamat lo vuhatomome vou olame le vao udeme fa vou li lo vààsu esum meo dam taia? 16Labihàmu Yahudi nam nim Iblisit veimai faidi modesdume delapan belas tahunlehemu ame hari Sabat nibe am nisilehe bak nim Eho modi fa Iblisit fa am mu isi esmozi itaha bak lam ahole modehe bak,” lahame ab gagoham. 17Labi Yesusat labi gagohemu dam Aba tauhu vab dam lam ahebu gi ladi daleàdi nom bohusu. Lahana dam duada totbaho labe Aho lab feà bak meedaha bak ahebu aame deeli ab vou baedamam. 18Labi ame dam duada totbaho labe Yesus bake vou baedume modeha Aho fa neo dam laba im meida totobet nehame vi vahokeda. “Alat Eba gagu vimteme Eho Boehàdateboli dam bake deeli vame Em damali vuusu im vahokedam bak lam meit Eba tu vuzehi Em damali vi taui vi tauidume dualem bak lam, ‘Akatihasu modem labe dam dualedàla?’ laham bak lam damat ozobohudem bake Eho neo, ‘Akatiham bakti ulohote?’ lahame ana im vàlu uba totobet vi fi koadàla? Làhà Eho im nidi nim vouhodase. 19Dat nibe aho ut oo keobena rica oo vàmtea buà lam vou le am utoho laba dedesu esu. Labi usime loubedi kilali utsoti uloholi bume faobuda zi labe ut aaso laba li nusualadam bak lamti uloho bak.” 20Lahame labi gagu neàdi Yesusat neo ab vi gagoham. “Meit Alat aba vuusu im vahokedam bak laba uledi meedamda laba meit vi aame fa vizedume dualedam bak lam Eho neo, ‘Akatiham bakti ulohote?’ lahame ana im neo vàlu uba totobet vi fi koadàla? 21Làhà Eho im nidi nim neo vouhodase. Neha: Nam nibe na ti fauti ulohona tepung ve afoezobe neo na ulasi fi kidemna keobena ragi lam laha laba vi tau esu valihedume seti vou faodameilahit deilemahi fi kidem bak lamti uloho bak. Dam Alat fa vahi vuusu im vahokedam dam amu debu koe bak lam fa dualem bak lamti ame na fi kidemna labe na ti fauti ulohoda laba modi vizi deilemahi fi kidi feà bak fum bak lamti uloho bak,” lahame ab vahokedaham. 22Labi im lada lam vahokedume neàdi Yesusat kota Yerusalem bake lalo ahu vàmadi ab vitasuham. Labi Aho kota Yerusalem bake lalo ladam di labe gi nehada. Num debu duada laba labe vahokedume labohoti neo la. Labi neo ladume num debu koeda laba neo labe vahokedume labohoti neo la. Gi labiha lada. 23Labi lab mode ladam digat meida labe dat meida labe Yesus bake vi ailo ab gagoham. “Dat boehàda oa, dam Alat soat vausu beom malemda duao? Koeo? Akatihasuhela?” Lahame labi gagu modeha Yesusat fa dam duada zi laba ab vi vameadamam. “Ba dam dua kaio. Alati vahi azilo lam zie lam gi doo kekehenati ulohona modem bak. 24Labihàmu ame doo kekehena laba olem bake uho gi etei nibe kekehena geàmu tet olelo meedale. A vanamamule. Neham bak. Dam duada totbaho labe vedi nehame ozoda. ‘Imo zie nidi nim le aamase,’ lahame nabidamnàme ba vi aam vabili meedam bak. 25Neham bak. Ala dat num deda lamti uloho bak. Dat num deda labe usai ame doo lam baguamdemeam làhà ba meit olem biem bak. Labi modemeam um bako tot laba dozeadaha dam labe nehame tauledam bak. ‘Ai, doo fi stole. Im vi tau oedase.’ Lahame labi tauledameam làhà ame num deda labe fa nehame uba gagom bak. ‘Em um bieho. Um ana damat modela?’ 26Lahame labi gagomeam uho fa neo nehame vi gagom bak, ‘Vabà! Aia, im amu di iube omti vahi na àdam bak. Labi laha amu di iube oho bak ibida labe im num debu meida laba li Alat Na Debu Modeheda labe Am im iba vahokeda. Labi num debu meida laba neo vahokeda. Labihadam bak lam om vi ozodam vabao?’ 27Lahana uho labi gagomeam ame num deda labe fa neo uba nehame gagom bak. ‘Vabà! Em um bieho. Um ana damat modela? Um bisi fai bak meedam dam em vou esmozi ilile,’ lahame uba labi gagu um ilidam bak. 28Labi uho lab iitaom labe gi bak bohulana fa it aameam neham bak it aada tame. Alat Ahamo Boehàdateboli Am damalehe dam laba vuusu im vahokedam bak gàhà bak laba damat na feàna àlo meedam bak ame. Labi Yahudi damat modem vab dam abo dam giida zi labe ala zizem tot iube le. Ala bozilem tot iube le. Ba totbaho totti totti iube le. Labihadume fa Yahudi dam labe im tai ahamda Abrahamti am adat Isakti am mekehà Yakubti labi dam ahamda Alat vameadaha im aime fa dam bake ahate vameaidaha dam zi lamti laham dam zi lam Alat modi fa vazisi vuusu im vahokedam bak laba vahi gi deelehat esdam bak ame. Labihasu uho it aada tame. Lahana ame dam lamti umti Alat fa vazisi vuusu im vahokedam vabak lam uho aame ahu faidi ahula it fu foelamdidume kikezi geàdam labe meb dae feàna faasi buteo tame. 30Alat ba diamut Aho Eba modi Eho Boehàdateboli dam bake vuusu im vahokedam di neham bak ehete. Damat etei bak niba esdam di vedi nehi ozoda. ‘Da lada lam ee feà vabda ame?’ lahame feàtàdam dam lam ba feà damali fa ee vousai nasi duzum dam am bak. Lahana damat neha, ‘Da lada lam ee feàda ame?’ lahame vou baedam dam lam ba feà damalem vaba gi ee vou usi ba duzum dam am bak,” lahame Yesusat labi ab vahokedaham. 31Labi Yesusat ame im lam vahokedam di labe Farisi dam totbaho labe li Yesus bake ab gagoham. “Om bak ibi bak nim feidasi Obo Oho lalo modem bak laba taho lale. Galileada boehàda labe Herodes Antipasat am dam gagome Om otelo mozo.” 32Lahame labi gagu fi desi modeha Yesusat fa gago, “Mm, uho dat bisi meohoda Herodes laba Em im nim fa vou le gagole. ‘Em etei digat nim mei ahu oli veimaha setan Eho fa gagu futodume ilidam bak lamti mei so faidehe bak Eho modi fa neàdedam bak lamti labihasu meedahit vou dihalo modem bak. Labi laha dihasi ame baket neo meedahit vou dihalo modem bak. Em gi im Ebe Eho vou modetem bak meedume Alat Aba Aho ozoho digat lam vou fusi novalo modem bak,’ laham bak lam uho le gagole.” 33Lahame labi gagu neàdi Yesusat neo ame Farisi dam laba neo vi vameada. “Ne, Alat vameadaha im aime fa dam bake ahate vameaidaha dam damat oddam di ba bak mei bake bisi duana oddume voedam vabak. Abo kota Yerusalem laba bisi duana oddume voedam bak am bak. Labiha labe dam Em otelo modem di Em kota Yerusalem fuhu vab di bak mei bake otem vabak. Abo kota Yerusalem fum di lam damat Em otem di am bak. Labiham bake Em abo etei digat nimti digat ba dihamda lamti ba dihamda meida iumti labihasu ahebu gi Ebe Eho vou modetem bak lamota vou mode ladume kota Yerusalem laba vou fuseo modem bak. Em ba im meit gagomda ba aim vabak.” 34Lahame labi vi vahokedume neàdi Yesusat neo kota Yerusalem laba vahi azim Yahudi dam ibi iho aham di iube meedaha im lam vi ozome ahu faidi gi bak kiat ab vameadamam. “Aiee! Im kota Yerusalem laba azim dam Eho uba faobekesi meedalo. Dam ahamda Alat vameadaha im aime fa dam bake ahate vameaidaha dam zi lam um tai ahobada labe odda. Labi neo Aho gagu olu Am im vameadume esmozi laiam dam uba neo oudume modeha uho neo ame dam lam laha gi ket beodume oddume eloda. Um gi labihadam dam debut modem bak. Um Yahudi dam labihadàmu Alat uba ba beom bake Eho kuk ameaso labe am adambe meia vou faovoi am busehà labe delai dae kokoadam labe fa baguamdi vamatem bakti ulohona modi Eho uba soat vaususome iuba le modem leidaha um gi Eba mohet vanamai moho bak. 35Iumeee! Um Em moholahit um kota Yerusalem iumti ame uho Fihasi Em Ai Ala Bake Vou Baedam Num Vàmteabu lamti labihasu Alat vou esmozi ab alimdeham bak. Em uho ba aam vaba vausi modesdamehamdi ba diamut uho Em alihi aahazobe fa um ahu uledi nehasu Eba gut gago, ‘Alat Aho Gagu Olu Ot Vai Im Dedateli iba etei ledamda nim abo feàteee!’ lahame uho ule neàt Eba gut valo modem di lam uho Em alihi ba aam di am tame,” lahame Yesusat fet ab vameadume esuham.
ace_Latn